**Αντιπαραθετική Πρόταση**

**Του Αντώνη Αντανασιώτη, μέλους του ΔΣ του ΔΣΑ**

**εκλεγμένου με την Αγωνιστική Συσπείρωση Δικηγόρων**

**……………………………..**

 Οι αποφάσεις της Ολομέλειας είναι **αναντίστοιχες με τις ανάγκες και τις αγωνιστικές διαθέσεις της μεγάλης πλειοψηφίας των δικηγόρων της χώρας,** που δέχονται την ολομέτωπη επίθεση της κυβέρνησης και πλήττονται από τα αλλεπάλληλα αντιλαϊκά και αντιδραστικά μέτρα, όπως τον άδικο και εξοντωτικό φορολογικό νόμο, την αύξηση των ασφαλιστικών εισφορών από 1-1-2024, το εκτρωματικό νομοσχέδιο για τους Ποινικούς Κώδικες κ.ά.

 Μπροστά σε αυτήν τη σφοδρή επίθεση, χρειάζεται η καθαρή και αποφασιστική αντιπαράθεση εφ’ όλης της ύλης, χωρίς ήξεις-αφήξεις και μεσοβέζικες προτάσεις, **με τη διεκδίκηση αιτημάτων που οδηγούν σε ουσιαστική ανακούφιση των συναδέλφων που πλήττονται,** όπως την κατάργηση του πρόσφατου άδικου και εξοντωτικού φορολογικού νόμου, την καθιέρωση αφορολόγητου ορίου 12.000 ευρώ για όλους, τη διαγραφή χρεών των οικονομικά πιο αδύναμων, τη μείωση ή το πάγωμα των ασφαλιστικών εισφορών, την απόσυρση του εκτρωματικού αντιδραστικού νομοθετήματος για τους Ποινικούς Κώδικες κ.ά.

 Στις συνθήκες αυτές επιβεβαιώνεται η ανάγκη να πάρουν την υπόθεση στα χέρια τους οι ίδιοι οι δικηγόροι και να αποφασίσουν οι ίδιοι και όχι δι’ αντιπροσώπων για τη συνέχιση και την προοπτική των κινητοποιήσεών μας,

 Για τους παραπάνω λόγους, **να προκηρυχθεί άμεσα η Γενική Συνέλευση του Συλλόγου** και συγκεκριμένα την Τετάρτη 10 Ιανουαρίου (και σε περίπτωση έλλειψης απαρτίας την Παρασκευή 12 Ιανουαρίου) .

 Μέχρι τη σύγκλησή της, να πραγματοποιηθεί **καθολική αποχή** από όλες τις δίκες και διαδικασίες.